Apstiprināts ar

Ministru kabineta

2018. gada 28. augusta

noteikumiem Nr. 545

**Latvijas būvnormatīvs LBN 202-18 "Būvniecības ieceres dokumentācijas noformēšana"**

1. Būvnormatīvs nosaka prasības būvniecības ieceres dokumentācijas teksta un grafisko dokumentu, tai skaitā rasējumu, noformēšanai.

2. Būvnormatīvs neattiecas uz būvniecības ieceres metu, citiem pirmsprojekta grafiskajiem vai teksta dokumentiem un demonstrācijas materiāliem. Būvnormatīva prasības neattiecas uz būvniecības ieceres dokumentācijas noformēšanu autoceļu un ielu būvniecības jomā, piemērojot standartu LVS 190-1:2000 "Ceļu projektēšanas noteikumi – 1. daļa: Ceļa trase" vai standartu LVS 190-6:2009 "Ceļu projektēšanas noteikumi. 6. daļa: Autoceļu un tiltu būvprojektu saturs un noformēšana".

3. Būvniecības ieceres dokumentācijas teksta un grafiskās datnes būvniecības informācijas sistēmā augšupielādē portatīvā dokumenta (PDF) formātā, bet ģenerālplānu, savietoto demontējamo ārējo inženiertīklu plānu, savietoto projektējamo ārējo inženiertīklu plānu, situācijas plānu, novietnes plānu un novietojuma plānu augšupielādē PDF vai GeoPDF formātā. Ja nepieciešams, grafisko datni var dublēt citā formātā. Citas datnes var augšupielādēt būvniecības informācijas sistēmā jebkurā formātā.

4. Paskaidrojuma raksta un apliecinājuma kartes pielikumus, kuri atbilst būvprojekta sastāvā ietveramajiem teksta un grafiskajiem dokumentiem, noformē tādā pašā veidā kā būvprojektā ietveramos teksta un grafiskos dokumentus.

5. Ja paskaidrojuma rakstu un apliecinājuma karti aizpilda papīra dokumenta veidā, titullapu, sastāva lapu un satura rādītāju var nepievienot, kā arī pielikumus var neveidot sējumā.

6. Būvprojektu minimālā sastāvā un būvprojektu noformē vienādi.

7. Izmaiņas paskaidrojuma rakstā, apliecinājumu kartē, būvprojektā minimālā sastāvā un būvprojektā noformē tāpat kā sākotnējo būvniecības ieceres dokumentāciju.

8. Būvprojekta teksta lapas vai datnes satur nepieciešamo informāciju un skaidrojošos aprakstus par:

8.1. objektu;

8.2. būvprojekta risinājumiem;

8.3. būvprojekta izstrādātāju;

8.4. būvniecības ierosinātāju;

8.5. būvniecības laiku un vietu.

9. Būvprojektu var iesniegt papīra formā, elektroniski vai augšupielādējot būvniecības informācijas sistēmā. Ja būvprojektu iesniedz papīra formā vai elektroniski, tam pievieno:

9.1. titullapu;

9.2. sastāva lapu (būvprojektā iekļautie sējumi ar markām un kārtas numuriem);

9.3. satura rādītāju (sējumā ietvertā teksta lapu un rasējumu satura rādītājs ar lappušu norādēm).

10. Titullapā norāda šādu informāciju:

10.1. juridiskām personām – būvprojekta izstrādātāja nosaukums, būvkomersanta reģistrācijas numurs, fiziskām personām – vārds, uzvārds, sertifikāta numurs;

10.2. juridiskām personām – būvniecības ierosinātāja nosaukums, fiziskām personām – vārds, uzvārds;

10.3. objekta nosaukums un adrese, ja tāda piešķirta;

10.4. daļas nosaukums;

10.5. sējuma numurs un tajā ietvertās daļas marka;

10.6. būvprojekta vadītāja vārds, uzvārds, sertifikāta numurs.

11. Katrā sējumā aiz sējuma titullapas un sastāva lapas ietver satura rādītāja lapu ar lappušu norādēm. Ja būvprojektu augšupielādē būvniecības informācijas sistēmā, būvprojektam nav sējumu un tam nepievieno titullapu, satura rādītāju un sastāva lapu.

12. Būvprojekta vienas daļas sastāvā var iekļaut teksta, grafiskos dokumentus un rasējumus no vairākām markām. Ja būvprojektu augšupielādē būvniecības informācijas sistēmā, katra marka veido atsevišķu daļu.

13. Papīra formā grafiskos dokumentus, kas nav rasējumi, noformē, nodrošinot to vizuālu un skaidru uztveramību.

14. Būvprojekta daļas rasējumus ievada vispārīgo rādītāju lapa (var būt apvienota ar skaidrojošo aprakstu). Vispārīgo rādītāju lapā iekļauj:

14.1. daļas rasējumu sarakstu un markas;

14.2. projektēšanā izmantoto dokumentu sarakstu;

14.3. norādījumus (var būt apvienoti ar skaidrojošo aprakstu) un nestandarta apzīmējumus.

15. Rasējuma lapas labajā apakšējā stūrī izvieto rakstlaukumu. Rakstlaukumā norāda šādu informāciju:

15.1. juridiskām personām – būvprojekta izstrādātāja nosaukums, būvkomersanta reģistrācijas numurs, fiziskām personām – būvprojekta izstrādātāja vārds, uzvārds, sertifikāta numurs;

15.2. objekta nosaukums un adrese, ja tāda piešķirta;

15.3. rasējuma nosaukums vai saturs;

15.4. marka un kārtas numurs;

15.5. mērogs;

15.6. rasējuma lapas izstrādātāja vārds, uzvārds;

15.7. daļas vadītāja vārds, uzvārds (nenorāda, augšupielādējot būvniecības informācijas sistēmā).

16. Atkārtoti lietotiem rasējumiem rakstlaukumā norāda šādu informāciju:

16.1. atkārtoti lietotā rasējuma piesaistītāja vārds, uzvārds;

16.2. marka un numurs.

17. Būvprojekta atsevišķu daļu, darbu vai rasējumu nosaukumus saīsina, apzīmējot ar marku. Marku apzīmējumi norādīti šā būvnormatīva pielikumā. Ja nepieciešams, var veidot arī papildu markas.

Ministru prezidenta biedrs,

ekonomikas ministrs Arvils Ašeradens